PRANEŠIMAS ŽINIASKLAIDAI  
2025 m. gegužės 28 d.

**Kaip finansiškai pasiruošti šeimos pagausėjimui: ekspertės patarimai**

**Šeimos pagausėjimas – vienas reikšmingiausių gyvenimo įvykių, atnešantis ne tik džiaugsmą, bet ir papildomų atsakomybių. Naujagimio laukimas dažnai reiškia ir išaugusias išlaidas, todėl tėvams svarbu iš anksto peržiūrėti šeimos biudžetą, suplanuoti būsimas pajamas ir pasinaudoti galimomis valstybės teikiamomis išmokomis bei finansinių institucijų siūlomais sprendimais. Kaip tai padaryti, pasakoja „Luminor“ banko kasdienės bankininkystės vadovė Aušrinė Mincienė.**

„Šiuo svarbiu gyvenimo momentu būtina skirti laiko ne tik emociniam pasiruošimui, bet ir tvirtam finansiniam pagrindui. Aiškus biudžeto planas, žinojimas apie valstybės išmokas ir banko siūlomas galimybes leidžia sumažinti nerimą ir visą dėmesį skirti kokybiškam buvimui su naujagimiu,“ – sako A. Mincienė.

### Didesnė parama tėvams

Nuo 2025 m. įsigalioję pokyčiai valstybės išmokų sistemoje užtikrina daugiau finansinio saugumo šeimoms, planuojančioms ar jau sulaukusioms kūdikio. Ši parama padeda padengti pradines išlaidas ir leidžia lanksčiau organizuoti vaiko priežiūrą bei suplanuoti biudžetą ilgesniam laikotarpiui.

* Universali išmoka vaikui siekia 122,5 Eur per mėnesį kiekvienam vaikui.
* Papildoma išmoka nepasiturinčioms, daugiavaikėms šeimoms ar šeimoms, auginančioms vaiką su negalia – dar 72,1 Eur, todėl bendra suma gali siekti 194,6 Eur per mėnesį.
* Vienkartinė išmoka gimus vaikui padidinta nuo 605 Eur iki 770 Eur.

„Šios sumos leidžia padengti pagrindinius kūdikio poreikius – nuo vežimėlio, lovytės iki pirmųjų drabužėlių, higienos priemonių ar net medicininių paslaugų. Tačiau vis daugiau šeimų šią paramą planuoja ne tik trumpalaikiams poreikiams, bet ir nukreipia į ilgalaikius tikslus. Tai gali būti kaupimas vaiko ugdymui, sveikatos išlaidoms ar net pirmam būstui ateityje. Toks finansinis įžvalgumas leidžia tėvams jaustis tvirčiau ne tik šiandien, bet ir žvelgiant į šeimos perspektyvą keliolikai metų į priekį“, – teigia „Luminor“ banko kasdienės bankininkystės vadovė.

Kaupimui tėvai dažnai pasirenka terminuotus indėlius arba investavimo priemones – pavyzdžiui, vertybinių popierių fondus, III pakopos pensijų fondą. Tokiu būdu galima ilgainiui sukaupti reikšmingą sumą, tačiau būtina įvertinti ir riziką: investicijos susijusios su svyravimais, o pajamos nuo tam tikros sumos yra apmokestinamos.

### Naujas biudžetas – pagal naujus poreikius

Finansinis planavimas tampa ypač svarbus, kai šeimoje atsiranda naujas narys. Vienas iš svarbių sprendimų – kuris iš tėvų išeis vaiko priežiūros atostogų ir kuriam laikui. Pasirinkus vienerių metų trukmę, mokama 100 proc. kompensuojama išmoka, o pasirinkus dvejus metus – 70 proc. pirmaisiais ir 40 proc. antraisiais metais. Vis dėlto, išmokoms taikomos lubos – 2025 m. jos negali viršyti apie 4000 Eur bruto atlyginimo per mėnesį.

„Gimus vaikui, keičiasi kasdieniai poreikiai – padidėja išlaidos kūdikio priežiūrai, tačiau sumažėja laisvalaikio ar kelionių biudžetas. Todėl tėvams svarbu iš naujo įvertinti išlaidų struktūrą, pasirengti nenumatytiems scenarijams ir užtikrinti finansinį stabilumą. Tai etapas, kai finansinė disciplina ir aiškus planas padeda sumažinti įtampą ir visą dėmesį skirti šeimos gerovei“, – pabrėžia A. Mincienė.

Planuojant pirkinius, verta apgalvoti ir daiktų įsigijimo strategiją. Ne viską būtina pirkti nauja – kūdikystėje vaikai itin greitai išauga rūbelius ar praranda susidomėjimą žaislais. Dėvėti, tačiau kokybiški daiktai dažnai niekuo nenusileidžia naujiems, o kainuoja gerokai mažiau. Šiuolaikiniai namų ūkiai, turintys skalbykles ir džiovykles, gali išsiversti ir su keliais pagrindiniais drabužių komplektais, taip sumažindami finansines išlaidas.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)